อมตะคอร์ป ผุดเมืองวิทยาศาสตร์แห่งแรกของประเทศ
โพสต์ทูเดย์- &#8220;อมตะ&#8221;จับมือ 8 มหาวิทยาลัย ผุดนิคมเมืองวิทยาศาสตร์แห่งแรก ใช้เงินลงทุน 200-300 ล้านบาท บนพื้นที่ 500-1,000 ไร่
7 ม.ค. 2553

โพสต์ทูเดย์- “อมตะ”จับมือ 8 มหาวิทยาลัย ผุดนิคมเมืองวิทยาศาสตร์แห่งแรก ใช้เงินลงทุน 200-300 ล้านบาท บนพื้นที่ 500-1,000 ไร่
นางสมหะทัย พานิชชีวะ ประธานเจ้าหน้าที่พัฒนาธุรกิจ บริษัท อมตะคอร์ปอเรชั่น เปิดเผยว่า ได้ลงนามบันทึกข้อตกลงความร่วมมือในการตั้งเมืองวิทยาศาสตร์อมตะ ร่วมกับมหาวิทยาลัย 8 แห่ง โดยมีเป้าหมายเพื่อพัฒนาเทคโนโลยีและเพิ่มมูลค่าผลิตภัณฑ์ภายในประเทศ ตลอดจนกระตุ้นให้เกิดการค้นคว้า การวิจัยเต็มรูปแบบจากห้องปฏิบัติการ และนำไปสู่การพัฒนาอุตสาหกรรมต่างๆ  คาดว่าจะใช้เงินลงทุนพัฒนาพื้นที่เบื้องต้น 200-300 ล้านบาท
ทั้งนี้ ได้ว่าจ้างบริษัทที่ปรึกษาที่มีความเชี่ยวชาญทางด้านวิทยาศาสตร์จากต่างประเทศเข้ามาจัดทำรูปแบบของนิคมฯ โดยเฉพาะการกำหนดว่าควรมีอุตสาหกรรมประเภทไหนที่เหมาะสมบ้าง และจะมีการพัฒนาและวิจัย เพื่อเพิ่มขีดความสามารถในการแข่งขัน  ซึ่งจะใช้เวลาในการศึกษาประมาณ 4 เดือน 
อย่างไรก็ตาม องค์ประกอบของเมืองวิทยาศาสตร์ จะต้องมีมหาวิทยาลัยที่มีอาจารย์ นักวิจัย นักศึกษาพร้อมเครื่องมืออันทันสมัย ที่สามารถวิจัยและพัฒนา นำผลวิจัยนั้นไปต่อยอดสู่ภาคการผลิตจริงในอุตสาหกรรมต่างๆได้    ซึ่งจะทำให้เกิดกระบวนการครบวงจร สร้างโอกาสสำหรับนวัตกรรมใหม่ๆของไทย เป็นการสร้างความเข้มแข็งให้กับประเทศ
“เมืองวิทยาศาสตร์อมตะจะใช้พื้นที่ตั้งแต่ 500-1,000 ไร่  ซึ่งต้องรอผลการศึกษาการจัดวางรูปแบบของนิคมฯก่อน จะต้องใช้พื้นที่จริงๆเท่าไหร่  ใช้ระยะเวลาประมาณ 4 เดือน หากทุกอย่างเป็นไปตามขั้นตอนช่วงปลายปีน่าจะเริ่มก่อสร้างได้” นางสมหะทัย  กล่าว
ด้านนายวิบูลย์ กรมดิษฐ์ ประธานเจ้าหน้าที่บริหารและฝ่ายปฏิบัติการ บริษัท อมตะคอร์ปอเรชั่น  กล่าวถึงเป้าหมายยอดขายพื้นที่ในนิคมอุตสาหกรรมของอมตะในปี 2553 น่าจะใกล้เคียงกับปี 2552 จำนวน 200 กว่าไร่  ซึ่งยังไม่กำหนดตัวเลขที่ชัดเจน ขอรอดูสถานการณ์ในช่วงไตรมาสแรกของปีนี้ก่อน จะมีปัจจัยลบอะไรเข้ามาบ้าง โดยเฉพาะปัญหามาบตาพุดจะมีทางออกและข้อสรุปอย่างไร
สำหรับรายได้ของอมตะในปี2552 ถือว่าเป็นปีที่ตกต่ำที่สุดในรอบ 7-8 ปี นับตั้งแต่ปี2545-2546 ซึ่งขณะนี้อมตะยังมีพื้นที่ว่างที่รอการพัฒนา อีก 1 หมื่นไร่ โดยแยกเป็นพื้นที่พร้อมขาย 1,500-1,800 ไร่  อย่างไรก็ตามล่าสุดทางอมตะได้เซ็นสัญญาซื้อขายพื้นที่แปลงแรกของปีนี้ได้แล้ว 5 ไร่ มูลค่า 20 ล้านบาท ให้กับบริษัทร่วมทุนระหว่างนักลงทุนญี่ปุ่นกับไทยที่ทำธุรกิจโลจิสติกส์